A BIZOTTSÁG 261/2006/EK RENDELETE
(2006. február 15.)
az egyes borászati termékek leírása, jelölése, kiszerelése és oltalma tekintetében az 1493/1999/EK tanácsi rendelet alkalmazására vonatkozó egyes szabályok megállapításáról szóló 753/2002/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a borpiac közös szervezéséről szóló, 1999. május 17-i 1493/1999/EK tanácsi rendeletre (1) és különösen annak 53. cikkére,
mivel:
(1)
A 753/2002/EK bizottsági rendelet (2) 37. cikke (1) bekezdése e) pontjának ii. alpontjával összhangban a harmadik országok választható jelölésként alkalmazhatják a rendelet III. mellékletében szereplő kiegészítő hagyományos kifejezések valamelyikét, feltéve hogy teljesülnek az említett cikkben foglalt feltételek.
(2)
Dél-Afrika kérelmezte, hogy a közösségi piacon használhassa a „ruby”, a „tawny”, valamint a „vintage” kifejezést. Ezeket a kifejezéseket, amelyek megegyeznek egyes, a 753/2002/EK rendelet III. mellékletében szereplő közösségi kiegészítő hagyományos kifejezésekkel, szeszezett boroknál használják; alkalmazásuk feltételeit jogszabályok állapítják meg Dél-Afrikában, és hagyományosan több mint tíz éve használatban vannak az országban. Mivel a dél-afrikai boroknál pontosan ugyanúgy határozták meg e kifejezéseket, mint egyes közösségi borok esetében, és a szóban forgó borok tényleges származási helyét feltüntető címkéken alkalmazzák őket, használatuk nem ad módot a fogyasztók megtévesztésére. Következésképpen helyénvaló engedélyezni a közösségi piacon történő használatukat.
(3)
A 753/2002/EK rendeletet ezért ennek megfelelően módosítani kell.
(4)
Az e rendeletben előírt intézkedések összhangban vannak a Borpiaci Irányítóbizottság véleményével,
ELFOGADTA EZT A RENDELETET:
1. cikk
A 753/2002/EK rendelet a következőképpen módosul:
1.
A III. melléklet Portugáliára vonatkozó része helyébe e rendelet I. mellékletének szövege lép.
2.
A IX. melléklet helyébe e rendelet II. mellékletének szövege lép.
2. cikk
Ez a rendelet az Európai Unió Hivatalos Lapjában való kihirdetését követő hetedik napon lép hatályba.
Ez a rendelet teljes egészében kötelező, és közvetlenül alkalmazandó valamennyi tagállamban.
Kelt Brüsszelben, 2006. február 15-én.